“รพ.ราชทัณฑ์” บริการตรวจโควิด-ฉีดวัคซีนฟรี 1-4 ก.พ.นี้
“รพ.ราชทัณฑ์” เปิดบริการตรวจคัดกรองโควิด-19 ด้วยวิธี ATK, RT-PCR และฉีดวัคซีนเข็มกระตุ้น (เข็มที่ 3 และ 4) ฟรีให้กับเจ้าหน้าที่ราชทัณฑ์ และครอบครัว รวมถึงประชาชนทั่วไป เริ่ม 1-4 ก.พ.นี้
“รพ.ราชทัณฑ์” เปิดบริการตรวจโควิดด้วยวิธี ATK, RT-PCR -ฉีดวัคซีนฟรี ให้กับเจ้าหน้าที่ราชทัณฑ์ และครอบครัว ประชาชนทั่วไป เริ่ม 1-4 ก.พ.นี้
30 ม.ค. 2565

นายธวัชชัย ชัยวัฒน์ รองอธิบดีกรมราชทัณฑ์ และโฆษกกรมราชทัณฑ์  กล่าวว่า กรมราชทัณฑ์ โดยทัณฑสถานโรงพยาบาลราชทัณฑ์ ร่วมแบ่งเบาภาระจากโรงพยาบาลภายนอก ในช่วงสถานการณ์การแพร่ระบาดเชื้อโควิด-19 และเตรียมพร้อมรับมือกับสายพันธุ์โอไมคอน  ด้วยการจัดกิจกรรมเพื่อให้บริการแก่เจ้าหน้าที่ราชทัณฑ์ และครอบครัว รวมถึงประชาชนทั่วไป  ให้สามารถเข้ารับการคัดกรองผู้มีประวัติเสี่ยงสูงด้วยวิธี ATK, RT-PCR ตามแนวทางกระทรวงสาธารณสุข และการให้บริการฉีดวัคซีนเข็มกระตุ้น (เข็มที่ 3 และ 4) ตลอดจนการเปิดรับรักษาโรคทั่วไปของ “คลินิกชวนชม” ระหว่างวันที่  1 – 4 กุมภาพันธ์ 2565  ตั้งแต่เวลา 8.30-12.00 น.
ทั้งนี้ทัณฑสถานโรงพยาบาลราชทัณฑ์ จะได้เปิดให้บริการตรวจคัดกรองผู้มีประวัติเสี่ยงสูงด้วยวิธี ATK และ RT-PCR วันละ 100 คน และการให้บริการฉีดวัคซีนเข็มกระตุ้น เข็มที่ 3 และ 4 วันละ 100 คน/วัน โดยไม่คิดค่าใช้จ่ายแต่อย่างใด ในส่วนของการให้บริการตรวจรักษาโรคทั่วไป “คลินิกชวนชม” ซึ่งจัดเป็นผู้ป่วยนอก สามารถเบิกจ่ายตามสิทธิของผู้รับบริการได้ตามปกติ